На основу члана 11. став 3. Закона о улагањима („Службени гласник РС”, бр. 89/15 и 95/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

O ИЗМЕНАМА И ДОПУНАМА УРЕДБЕ

О ОДРЕЂИВАЊУ КРИТЕРИЈУМА ЗА ДОДЕЛУ ПОДСТИЦАЈА РАДИ ПРИВЛАЧЕЊА ДИРЕКТНИХ УЛАГАЊА

Члан 1.

У Уредби о одређивању критеријума за доделу подстицаја ради привлачења директних улагања („Службени гласник РС”, број 1/19), у члану 2. тач. 11) и 12) бришу се.

У тачки 16) тачка на крају замењује се тачком запетом.

Додају се тач. 17) и 18), које гласе:

„17) технологије са минималним утицајем на животну средину јесу технологије обновљивих извора енергије, складиштења електричне и топлотне енергије, топлотне пумпе, мрежне технологије, технологије обновљивих горива небиолошког порекла, технологије одрживих алтернативних горива, електролизирајуће и гориве ћелије, напредне технологије за производњу енергије путем нуклеарних процеса са минималним отпадом из циклуса горива, технологије задржавања, коришћења и чувања угљеничних једињења, и технологије енергетске ефикасности повезане са енергетским системом. Односе се на финални производ, специфичну компоненту и специфичну опрему која се примарно користи за производњу тих производа;

18) инвестициони пројекат са минималним утицајем на животну средину јесте пројекат којим се успоставља производња производа или компоненти који су у функцији технологија са минималним утицајем на животну средину.ˮ

Члан 2.

Члан 9. мења се и гласи:

„Члан 9.

Средства се могу доделити за:

1) инвестиционе пројекте у производном сектору код којих оправдани трошкови улагања у материјална и нематеријална средства износе најмање 500.000 евра и којима се обезбеђује запошљавање најмање 50 нових запослених на неодређено време повезаних са инвестиционим пројектом у територијалним јединицама нивоа НСТЈ 2 – Београдски регион;

2) инвестиционе пројекте у производном сектору код којих оправдани трошкови улагања у материјална и нематеријална средства износе најмање 400.000 евра и којима се обезбеђује запошљавање најмање 40 нових запослених на неодређено време повезаних са инвестиционим пројектом у територијалним јединицама нивоа НСТЈ 2 – Регион Војводине;

3) инвестиционе пројекте у производном сектору код којих оправдани трошкови улагања у материјална и нематеријална средства износе најмање 300.000 евра и којима се обезбеђује запошљавање најмање 30 нових запослених на неодређено време повезаних са инвестиционим пројектом у територијалним јединицама нивоа НСТЈ 2 - Регион Шумадије и Западне Србије, Регион Јужне и Источне Србије и Регион Косово и Метохија;

4) инвестиционе пројекте који се односе на услуге сервисних центара чија је минимална вредност 150.000 евра и којима се обезбеђује запошљавање најмање 15 нових запослених на неодређено време повезаних са инвестиционим пројектом.ˮ

Члан 3.

У члану 11. став 2. мења се и гласи:

„За улагања већа од пет милиона евра, рок за реализацију инвестиционог пројекта је до десет година од датума подношења пријаве за доделу средстава.ˮ

Члан 4.

У члану 12. став 1. тачка 9), тачка на крају замењује се тачком запетом.

Додају се тач. 10), 11) и 12), које гласе:

„10) ефекат улагања на производне капацитете у прерађивачкој индустрији и утицај на структуру извоза прeрађивачке индустрије и додату вредност;

11) утицај употребе производне опреме и технологија са минималним утицајем на животну средину на одрживост и перформансе у предметној делатности;

12) утицај улагања у предметној делатности или увођења технологија са минималним утицајем на животну средину на привлачење, усавршавање или преквалификацију радне снаге.ˮ

Члан 5.

Назив изнад члана и члан 13. мењају се и гласе:

„Подстицаји за оправдане трошкове бруто зарада за нове запослене повезане са инвестиционим пројектом

Члан 13.

Кориснику средстава који запосли нове запослене повезане са инвестиционим пројектом у територијалној јединици која припада Београдском региону према НСТЈ 2 груписању, одобравају се средства у висини од 20% оправданих трошкова бруто зарада из члана 3. ове уредбе, а у максималном износу од 2.000 евра у динарској противвредности по новозапосленом.

Кориснику средстава који запосли нове запослене повезане са инвестиционим пројектом у територијалној јединици која припада Региону Војводине према НСТЈ 2 груписању, одобравају се средства у висини од 25% оправданих трошкова бруто зарада из члана 3. ове уредбе, а у максималном износу од 3.000 евра у динарској противвредности по новозапосленом.

Кориснику средстава који запосли нове запослене повезане са инвестиционим пројектом у територијалној јединици која припада Региону Шумадије и Западне Србије, Региону Јужне и Источне Србије и Региону Косово и Метохија према НСТЈ 2 груписању, одобравају се средства у висини од 30% оправданих трошкова бруто зарада из члана 3. ове уредбе, а у максималном износу од 5.000 евра у динарској противвредности по новозапосленом.ˮ

Члан 6.

Назив изнад члана и члан 14. мењају се и гласе:

„Подстицаји за оправдане трошкове улагања у материјална и нематеријална средства

Члан 14.

Кориснику средстава који реализује инвестициони пројекат у територијалној јединици која припада Београдском региону према НСТЈ 2 груписању, може се одобрити повећање износа средстава из члана 13. ове уредбе у висини до 10% износа оправданих трошкова улагања у материјална и нематеријална средства.

Кориснику средстава који реализује инвестициони пројекат у територијалној јединици која припада Региону Војводине према НСТЈ 2 груписању, може се одобрити повећање износа бесповратних средстава из члана 13. ове уредбе у висини до 15% износа оправданих трошкова улагања у материјална и нематеријална средства.

Кориснику средстава који реализује инвестициони пројекат у територијалној јединици која припада Региону Шумадије и Западне Србије, Региону Јужне и Источне Србије и Региону Косово и Метохија према НСТЈ 2 груписању, може се одобрити повећање износа бесповратних средстава из члана 13. ове уредбе у висини до 30% износа оправданих трошкова улагања у материјална и нематеријална средства.

Изузетно од ст. 1-3. овог члана, кориснику средстава који реализује инвестициони пројекат са минималним утицајем на животну средину може се одобрити повећање износа бесповратних средстава из члана 13. ове уредбе за оправдане трошкове улагања у материјална и нематеријална средства, до максималног износа државне помоћи у складу са прописима којима се уређују правила за доделу државне помоћи.

Изузетно од ст. 1-3. овог члана, кориснику средстава који реализује инвестициони пројекат може се одобрити повећање износа бесповратних средстава из члана 13. ове уредбе за оправдане трошкове улагања у материјална и нематеријална средства, до максималног износа државне помоћи у складу са прописима којима се уређују правила за доделу државне помоћи, уколико испуњава следеће услове:

1) унапређује конкурентност Републике Србије подизањем и технолошким осавремењивањем производних капацитета у прерађивачкој индустрији која има значајан утицај на структуру извоза прeрађивачке индустрије и високу додату вредност;

2) инвестициони пројекат предвиђа употребу производне опреме и технологија са минималним утицајем на животну средину или се инвестиционим пројектом значајно побољшавају одрживост и перформансе у предметној делатности;

3) доприноси увођењу мера за привлачење, усавршавање или преквалификацију радне снаге за предметне делатности или за коришћење технологије са минималним утицајем на животну средину.

Одредбе става 5. овог члана не примењују се на кориснике средстава који реализују инвестиционе пројекте у области производње прехрамбених производа и пића.ˮ

Члан 7.

Члан 15. мења се и гласи:

„Члан 15.

Радно интензивни инвестициони пројекат је инвестициони пројекат којим се запошљава најмање 100 нових запослених повезаних са инвестиционим пројектом, у року предвиђеном за реализацију инвестиционог пројекта.

Кориснику средстава који реализује радно интензивни инвестициони пројекат може се одобрити повећање износа бесповратних средстава из члана 13. ове уредбе за 10% од износа оправданих трошкова бруто зарада из члана 3. ове уредбе за свако повећање броја нових запослених повезаних са инвестиционим пројектом преко 100.

Кориснику средстава који реализује радно интензивни инвестициони пројекат може се одобрити повећање износа бесповратних средстава из члана 13. ове уредбе за 15% од износа оправданих трошкова бруто зарада из члана 3. ове уредбе за свако повећање броја нових запослених повезаних са инвестиционим пројектом преко 200.

Кориснику средстава који реализује радно интензивни инвестициони пројекат може се одобрити повећање износа бесповратних средстава из члана 13. ове уредбе за 20% од износа оправданих трошкова бруто зарада из члана 3. ове уредбе за свако повећање броја нових запослених повезаних са инвестиционим пројектом преко 500.ˮ

Члан 8.

Глава V. УЛАГАЊА ОД ПОСЕБНОГ ЗНАЧАЈА брише се.

Члан 9.

У члану 17. став 5. брише се.

Досадашњи став 6. постаје став 5.

Члан 10.

У члану 25. став 7. мења се и гласи:

„Ревизију инвестиционог пројекта који представља улагање веће од пет милиона евра може да обавља искључиво друштво за ревизију које у радном односу са пуним радним временом има запослена најмање четири лиценцирана овлашћена ревизора.ˮ

Члан 11.

Поступци за доделу средстава подстицаја ради привлачења директних улагања започети до дана ступања на снагу ове уредбе окончаће се у складу са Уредбом о одређивању критеријума за доделу подстицаја ради привлачења директних улагања („Службени гласник РС”, број 1/19).

Члан 12.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4095/2023

У Београду, 11. маја 2023. године

В Л А Д А

ПРЕДСЕДНИК

Ана Брнабић, с.р.